รมต.บลิงเคน พบผู้นำอินโดฯ หารือยุทธศาสตร์อินโด-แปซิฟิก ก่อนเยือนมาเลเซีย-ไทย
Top US diplomat looking to bolster ties with allies in counter to China 
ในวันจันทร์ รัฐมนตรีบลิงเคน พบหารือกับประธานาธิบดีอินโดนีเซีย โจโก วีโดโด โดยโฆษกกระทรวงการต่างประเทศสหรัฐฯ เน็ด ไพรซ์ กล่าวว่า รมต.บลิงเคน และประธานาธิบดีวีโดโด ได้หารือกันเรื่องการกระชับความสัมพันธ์ของสองประเทศ ตลอดจนหาแนวทางแก้ปัญหาท้าทายต่อประชาธิปไตยและสิทธิมนุษยชน รวมทั้งวิกฤติภาวะโลกร้อนและการระบาดของโควิด-19 โฆษกไพรซ์ ระบุว่า รมต.บลิงเคน ได้แสดงความยินดีต่อการเป็นเจ้าภาพการประชุม G-20 ของอินโดนีเซีย พร้อมสนับสนุนบทบาทผู้นำของอินโดนีเซียในภูมิภาคอินโด-แปซิฟิก ในฐานะประเทศประชาธิปไตยที่มีขนาดใหญ่เป็นอันดับสามของโลก นอกจากนี้ รมต.บลิงเคน ยังเน้นย้ำถึงภารกิจการมีส่วนร่วมของสหรัฐฯ ในสมาคมอาเซียน ในวันอังคาร รมต.บลิงเคนมีกำหนดแถลงเกี่ยวกับยุทธศาสตร์อินโด-แปซิก ซึ่งถือเป็นหนึ่งในนโยบายสำคัญด้านการต่างประเทศของรัฐบาลประธานาธิบดีโจ ไบเดน ทั้งนี้ อินโดนีเซีย คือประเทศแรกในสามประเทศที่อยู่ในกำหนดการเยือนอาเซียนของรัฐมนตรีต่างประเทศสหรัฐฯ ในสัปดาห์นี้ โดยต่อจากนี้ รมต.บลิงเคนจะเดินทางเยือนมาเลเซียและไทยต่อไป เมื่อสัปดาห์ที่แล้ว นายธานี แสงรัตน์ โฆษกกระทรวงการต่างประเทศของไทย ทวีตข้อความว่า รมต. บลิงเคนจะเดินทางเยือนไทยระหว่างวันที่ 15-16 ธันวาคม โดยมีกำหนดหารือกับพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พบปะกับนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ รวมถึงมีกำหนดรับประทานอาหารกับภาคเอกชนของไทย